Szám: 1-7/2016. 12. sz. napirendi pont

**Előterjesztés**

Zalaszentgrót Városi Önkormányzat Képviselő-testület

2016. június 30-i rendes, nyilvános ülésére

**Tárgy:** Köztéri szobor elhelyezése Kisszentgrót településrészen

**Tisztelt Képviselő-testület!**

Zalaszentgrót város Kisszentgrót városrészének 2016. április 5-i lakossági fórumán a rész-önkormányzat vezetője a 2016. évi tervek ismertetésekor tájékoztatta a résztvevőket arról, hogy az egyházközösséggel közösen egy Gellért szobrot szeretnének felállítani a kisszentgróti templom elé. A jelenlevők a tervvel egyetértettek.

A Kisszentgróti részönkormányzat a 24/2016. (IV. 26.) számú határozatával az alábbi döntést hozta:

„Hosszas előkészítő munka során a részönkormányzat úgy döntött, és a lakossági fórumon is megszavazásra került, hogy az egyházközséggel közösen Gellért szobor kerül felállításra. Ennek költségeit adományokból kívánja megvalósítani.

A felmerülő költségeket a részönkormányzat megelőlegezi.

Várható költségek: szobor ára 250.000 Ft, faanyag 150.000 Ft”

A szobor Kisszentgrót védőszentjét, Szent Gellértet ábrázolja, aki a jobb kezében egy keresztet, a balban pedig egy imakönyvet tart. Az alkotás fából készül és egy alacsony beton talapzatra kerül elhelyezésre a kisszentgróti templom bejárata mellé a 1255/3 hrsz.-ú közterületre. Az alkotója Boa Endre letenyei fafaragó.

A szobor védelme érdekében a jelenlegi, a bejárati ajtó feletti előtető elbontásra kerül és egy új hosszabb, fa szerkezetű előtető fog készülni.

A szobor ünnepélyes felavatására a tervek szerint 2016. szeptember 25-én, Gellért névnappal összekötve a Kisszentgróti búcsú és Szüreti felvonulás időpontjában kerül sor.

A részönkormányzati döntés értelmében a felmerülő költségeket adományokból kívánják finanszírozni, mely összeg megelőlegezése a kisszentgróti részönkormányzati keret terhére történik.

A Magyarország helyi önkormányzatairól szóló 2011. évi CLXXXIX. törvény 42. §-a alapján a köztéri szobor, műalkotás állítása a képviselő-testület hatásköréből át nem ruházható feladat.

A Gazdasági és Városfejlesztési Bizottság az előterjesztést a 2016. június 23-i ülésén megtárgyalta, a 41/2016. (IV. 23.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést szíveskedjen megtárgyalni, azt követően pedig az alábbi határozati javaslatot elfogadni:

**Határozati javaslat:**

Zalaszentgrót Város Önkormányzatának Képviselő-testülete hozzájárul ahhoz, hogy a kisszentgróti római katolikus templom előtti 1255/3 hrsz.-ú közterületen a Boa Endre által készített Szent Gellért szobor felállításra kerüljön.

Az adományokból történő finanszírozás megelőlegezése – előreláthatólag mintegy 400.000,- Ft – a 2016. évi költségvetés Kisszentgrót részönkormányzati kerete terhére történik.

**Határidő:** 2016. december 31.

**Felelős:** Baracskai József polgármester

**Zalaszentgrót**, 2016. június 15.

**Baracskai József**

polgármester

A határozati javaslat a törvényességi előírásnak megfelel.

**Dr. Simon Beáta**

jegyző