Szám: 1-7/2016. 3. sz. napirendi pont

**Előterjesztés**

Zalaszentgrót Város Önkormányzata Képviselő-testületének

2016. június 30-i rendes, nyilvános ülésére

**Tárgy:** A vásárokról és piacokról szóló 13/1995. (VIII. 04.) számú önkormányzati rendelet módosítása

**Tisztelt Képviselő-testület!**

A településünkön tartott vásárok és piacok rendjét Zalaszentgrót Város Önkormányzatának többszörösen módosított 13/1995. (VIII. 04.) számú rendelete szabályozza, részletesen meghatározva egyebek mellett az azokon folytatható tevékenységeket, a forgalomba hozható árukat, az árusítás feltételeit, valamint a helyfoglalásra, a közlekedés rendjére és a köztisztaságra vonatkozó rendelkezéseket.

Az elmúlt időszakban több alkalommal is felmerült, hogy kívánatos lenne, ha - hasonlóan más településekhez - Zalaszentgróton is lehetőség adódhatna arra, hogy egyéni vállalkozónak, illetve mezőgazdasági kistermelőnek nem minősülő magánszemélyek a számukra értéket már nem képviselő, de az eredeti célra még rendeltetésszerűen használható termékeiket egy használtcikk piacon értékesíthetnék.

Az I. számú mellékletként csatolt módosító rendelettervezet tartalmazza a használtcikk piacra vonatkozó beépítendő rendelkezéseket, melyekkel kapcsolatban az alábbiak érdemelnek kiemelést:

- A tervezet szerint havi egy alkalommal, az adott hónap utolsó szombatján 7 és 12 óra között kerülne megtartásra a "bolhapiac".

- A rendeletben meghatározásra kerül, hogy mely termékek nem tekinthetők használt cikknek, vagyis ezek árusítása nem megengedett.

- A használtcikk piacon történő árusítás alkalmi jellegére tekintettel állandó elárusítóhelyek használatára a magánszemélyek nem köthetnek szerződést.

- Az elárusítóhelyek előre meghatározott területnagysággal (8 m2) és helypénz összeggel kerülnek kijelölésre.

- A helypénz összege tekintetében a zalaszentgróti lakó-, illetve tartózkodási hellyel rendelkező magánszemélyeket jelentős kedvezmény illeti meg. (800,- Ft/8 m2/alkalom helyett 400,- Ft/8 m2/alkalom)

A csatolt módosító rendelettervezet a fentieken túl tartalmaz még egy érdemi kiegészítést az alábbi tárgykörben:

Önkormányzatunk hivatala az utóbbi években a korábbiaknál is nagyobb figyelmet fordít a vásárok és piacok rendjére, a Műszaki Osztály egy kollégája rendkívül lelkiismeretesen felügyeli ezt a területet is. A nagyobb figyelem meg is hozta a várt eredményt, mivel a megelőző időszakhoz képest manapság már sokkal ritkábban fordulnak elő kirívó szabálytalanságok.

Sajnálatos módon azonban egyes árusítók még mindig nem hajlandók komolyan venni a rendeletnek a közlekedés rendjére, valamint a köztisztaságra vonatkozó szabályait. Ezen nemkívánatos helyzet megváltoztatása érdekében javaslom, hogy a rendeletbe kerüljön beépítésre azon szabályozás, mely szerint a közlekedési, valamint a köztisztasági rendelkezések megszegése tiltott, közösségellenes magatartásnak minősül, és ezek elkövetőivel szemben a közösségi együttélés alapvető szabályairól, valamint ezek elmulasztása, megszegése jogkövetkezményeiről szóló önkormányzati rendelet rendelkezéseit kell alkalmazni.

Ismeretes, hogy ez utóbbi rendeletünk 150.000,- Ft-ig terjedő pénzbírság kiszabását is lehetővé teszi. Természetesen nem feltétlenül célunk a bírságolás, ugyanakkor annak kilátásba helyezése vélelmezhetően nagyban segítené az önkéntes jogkövetés elérését.

Végezetül jelen rendeletmódosítás alkalmat ad a kibocsátáskori, nem érdemi jellegű jogszabály-szerkesztési pontatlanságok kiküszöbölésére is.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a Tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően némiképp növekednek, ugyanakkor ezzel párhuzamosan piaci helypénzbevétel-növekedés is prognosztizálható. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

A rendelet módosításának szükségességét a gyakorlatban felmerült szabályozási igények indokolják. A jogalkotás elmaradásával ezen igények nem nyernének kielégítést, illetve a tiltott, közösségellenes magatartásokra vonatkozó rendelkezések beépítésének elmaradása esetén ezek megszegőivel szemben valós visszatartó erőt jelentő szankció nem lenne biztosítható.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb érdemi munkaszervezési intézkedések, a végrehajtáshoz szükséges személyi, szervezeti, és tárgyi feltételek adottak. A pénzügyi feltételek rendelkezésre állása biztosított.

Összességében megállapítható, hogy a rendelet módosítása nem keletkeztet lényegi többletfeltételeket a korábbiakhoz képest.

A Pénzügyi és Ügyrendi Bizottság az előterjesztést a 2016. június 23-án tartott ülésén megtárgyalta, a 36/2016. (VI. 23.) számú határozatával elfogadta, és a T. Képviselő-testület részére elfogadásra javasolja azon módosítással, hogy a vásárokon és piacokon történő árusítás és egyéb szolgáltatás folytatásának időszaka búcsúvásárok esetén 7 órától 20 óráig kerüljön meghatározásra módosító rendelettervezet 2. § (3) bekezdésében.

A Gazdasági és Városfejlesztési Bizottság az előterjesztést a 2016. június 23-án tartott ülésén megtárgyalta, a 35/2016. (VI. 23.) számú határozatával a Pénzügyi és Ügyrendi Bizottság által javasolt módosítással elfogadta, és a T. Képviselő-testület részére elfogadásra javasolja.

Kérem a tisztelt Képviselő-testületet, hogy az előterjesztést szíveskedjen megtárgyalni, és az I. számú mellékletként csatolt módosító rendelettervezetet elfogadni.

**Zalaszentgrót**, 2016. június 14.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző