Szám: 1-7/2016.

10. sz. napirendi pont

Előterjesztés

**Zalaszentgrót Városi Önkormányzat Képviselő-testület**

**2016.június 30-i rendes, nyilvános ülésére**

**Tárgy:** Együttműködési megállapodás megkötése a hulladékhasznosító üzem létesítéséhez

**Tisztelt Képviselő-testület!**

A GTE International képviselője megkereste önkormányzatunkat egy 100.000 tonna/év kapacitású Komplex Hulladékkezelő Projekt megvalósítása céljából, mely Európában egyedülálló módon forradalmasítja a hulladékgazdálkodást, valamint teljes mértékben megfelel az Európai Parlament és Tanács által kibocsátott a hulladékokról és egyes irányelvek hatályon kívül helyezéséről szóló 2008/98/EK irányelvben foglaltaknak.

Projekt célja komplex megoldást nyújtani a hulladékkezelés világméretű problémájára. A hulladékkezelés esetében gondolni kell a környezetszennyezés káros hatásaira, valamint a hulladék jövőbeni felhasználására. A hulladék ugyanis jelentős és értékes erőforrásnak bizonyulhat, amennyiben megfelelően kezeljük. A megfelelő technológiai folyamatok alkalmazásával szinte mindenfajta hulladékból energiát nyerhetünk. A racionális és konzisztens hulladékmenedzselési gyakorlat alkalmazásával számos előnyt kovácsolhatunk a világ és környezetünk számára.

A Beruházó a beruházással az Országos Hulladékgazdálkodási Közszolgáltatási Terv, illetőleg a mindenkori szabályozás célkitűzéseivel összhangban kívánja a települési hulladék kezelését és hasznosítását megoldani annak válogatásával, újra használatra történő előkészítésével és energetikai hasznosításával a legkorszerűbb depolimerizációs és biomassza-gázosító technológiák felhasználásával.

A tervezett hulladékhasznosító erőmű telepítésénél kiemelt cél a környezetterhelés csökkentése mellett a magas logisztikai költségek elkerülése, a beszállítás során az erőmű megfelelő mennyiségű és minőségű „alapanyaggal” történő ellátása. Olyan innovatív technológiák adják a beruházás hátterét, melyeket több, már megvalósult erőmű reprezentál.

A cég által használni kívánt technológiák mindegyike rendelkezik már rendszerbe állított referenciával.

A hulladék „erőforrások” megfelelő felhasználása, kezelése és ártalmatlanítása során kialakuló gazdasági hatékonyság új piacokat nyit a hulladékgazdálkodás számára. Hatékony gyakorlat alakulhat ki az értékes anyagok visszanyerésére. Kiemelt gazdasági előny, hogy a régióban a projekt 15 évig folyamatosan legalább 120 munkahelyet biztosít. A Beruházó a bérezési politikáját úgy alakítja ki, hogy a regionális elvándorlás csökkenjen.

A fentieken túl az önkormányzat bevételeit fogja növelni a fizetendő iparűzési adó, amit az önkormányzat a település fejlesztésére fordíthat. Ezen kívül az önkormányzat hulladékkezelésre fordított költségei csökkennek, a közszolgáltató bevételei pedig növekednek. A beszállított hulladék 90%-a teljes egészében hasznosításra kerül az Uniós irányelveknek megfelelően, így nem szükséges megfizetni a lerakóhelyi illetéket. A hulladékválogató berendezés alkalmas arra, hogy a működése során igazolhatóan megfelelő tisztasággal válogassa az egyébként szelektíven gyűjthető frakciókat, következésképpen a beszállító közszolgáltató partnerének további kiadáscsökkentést eredményez úgy, hogy működése által a szétválogatás után maradó kb. 10% hulladék, mint kezelt hulladék kerül a hulladéklerakóba.

A megfelelő hulladékhasznosítás gyakorlatának kiszélesítése az egészségkárosító hatások mérsékléséhez, illetve az élhetőbb és vonzóbb települések kialakulásához vezet. A már „megtermelt” hulladék hasznosításra kerül, méghozzá olyan módon, hogy az ne szennyezze tovább a környezetünket. A generációk közötti felelősség, a hatékony hulladékmenedzsment-gyakorlatok biztosíthatják a jövő generációinak az erősebb gazdaságot, az élhetőbb társadalmat, és a tisztább környezetet.

A beruházással csökken vagy megszűnik a hulladék környezetre gyakorolt közvetlen, kedvezőtlen hatása, a hasznosítással, újrahasznosítással csökken az elsődleges nyersanyagok kitermelése, a fosszilis energiahordozók elégetése, javul a víz és a levegő minősége, illetve az üvegház hatású gázok kibocsátása nagymértékben csökken. Fontos megemlíteni azt is, hogy a feldolgozott hulladék 90%-ának a lerakására a továbbiakban nincs szükség és ennek köszönhetően új lerakókat sem kell a későbbiekben létesíteni és a meglévők terhelhetőségi ideje lényegesen kitolódik.

Az input anyagok rendelkezésre állnak, az output anyagok pedig piacképes termékek. Az árbevétel nagy része az olaj frakciók és az elektromos áram értékesítéséből származik. Ezeken kívül a kiválogatott, anyagában hasznosítható hulladék frakciók is értékesítésre kerülnek. A teljes üzem minimális élettartama generál felújítás nélkül 15 év, melyet követően egy tervszerű műszaki felújítás után az üzemeltetés tovább folytatható.

A hulladék átalakításához használt technológiai rendszer főbb elemei:

1. Depolimerizációs csarnok

A depolimerizácós technológia a válogatóból érkező műanyag hulladékot dolgozza fel. A folyamat három terméket állít elő: köztes frakciójú olajat, szintetikus gázt és szénport. Az előállított olajfrakciót közvetlenül, tárolás nélkül a desztillációs tornyokba vezetik, ahol az könnyű és nehéz frakciókra (benzin, gázolaj) válik szét. A késztermék frakciók (gázolaj, benzin) ezután kiszállításra előkészítve földalatti tárolótartályokba kerülnek. A folyamat két melléktermékét a szénport és a szintetikus gázt is hasznosítják. A berendezés napi 50 tonna műanyag hasznosítására képes.

2. Gázosító csarnok

A kiválogatott organikus hulladék közvetlen- vagy bálázott formában kerülhet be az csarnokba. Az ide kerülő organikus nyersanyag szárítás és aprítás után, egy négy lépcsős termokémiai átalakuláson megy keresztül. A bevitt hő hatására oxigénmentes környezetben gázok jönnek létre. A folyamat végén a szintézis gáz mellett szilárd maradvány (salak, hamu) keletkezik. Az így előállított homogén gáz kiváló energiaforrás akár hőenergia, akár elektromos áram termeléséhez. A szilárd maradvány - ártalmatlan hulladék - nem tartalmaz semmilyen káros összetevőt.

3. Gépterem

A gépteremben energiatermelő kogenerációs egységek kerülnek elhelyezésre, melyeket ORC (Organic Rankine Cycle) rendszerekkel egészül ki. A gázmotorok és az ORC berendezések 5,9 MWh elektromos áram termelésére képesek. Az ORC berendezések a gázmotor hulladék hőjét felhasználva termelnek elektromos áramot. A termelt elektromos áram KÁT kvóta keretében a helyi elosztóhálózati engedélyes rendszerébe kerül betáplálásra.

Az üzem teljes fűtését és a szárítórendszerek üzemeltetéséhez szükséges hőmennyiséget a technológiák során felszabaduló technológiai hulladék hő segítségével biztosítják. Az üzem gázhálózati rendszerre történő csatlakoztatása nem szükséges. A termelt hőenergia minden üzemben fedezi a technológiai- és fűtési hő szükségletet, ezért önfenntartóak a rendszerek, nincs szükség külső betáplálásra.

4. Hulladékválogató rendszer

A feldolgozható hulladék mennyisége hozzávetőlegesen napi 300 tonna, ami 40 darab szemétszállító autó szállítókapacitásának felel meg. A beérkező hulladékot a rendszer, különböző nagy tisztaságú frakciókra válogatja szét az alábbiak szerint: üveg, papír, fém, PET, PVC, egyéb feldolgozható műanyagok (PP, PE, HDPE, LDPE, PS, ABS), egyéb organikus hulladék.

A kiválogatott hulladékfrakciók a késztermék-tároló csarnokban már egységrakományban előkészítve várják az elszállítást az anyagában történő újrahasznosítás érdekében.

Az üzem két meghatározó hulladék típusa az organikus- és műanyag hulladék. Ez a kettő adja a teljes hulladék mix 65-70 %-át. Ezekből állítható elő valamilyen energiahordozó, a fennmaradó rész tartalmazza azokat a frakciókat, melyeket az anyagára tekintettel a hasznosítás jegyében lehet és előirányzott hasznosítani.

Az innováció és a környezetvédelem jegyében a kutatás fejlesztés területén együttműködést alakítottak ki a Bay Zoltán Nonprofit Kft.-vel, és a Miskolci Egyetem Műszaki Anyagtudományi Kar, Energia és Minőségügyi Intézet, Tüzeléstani és Hőenergia Tanszékével.

A tervezett beruházást a beruházó Zalaszentgrót környékén tervezi megvalósítani, melyhez szükséges terület a szennyvíziszap lerakó területe lehetne, mely egyrészt távolabb esik a település határától, míg a munkavállalói megközelítésnél még nem jelent nagyobb távolságot. (A projekt megvalósításának tervezett területére vonatkozó térkép az előterjesztés 2. mellékletét képezi.)

A beruházás megkezdéséhez szükséges a cég számára az együttműködési megállapodás megkötése, melyben a tervezett projekthez szükséges feltételek Önkormányzat és Beruházó közötti megosztása került meghatározásra. Fontos szempont a megállapodásban, hogy a területnek a projekt megvalósításához szükséges termelésből való kivonása, illetve a beruházás megvalósítása lehetőségének rendezési tervben történő szabályozása kiemelt önkormányzati feladat. Természetesen a beruházáshoz szükséges terület kialakítása költségeinek pontosítását követően szükséges újabb megállapodás és döntés meghozatala. Ezzel az együttműködési megállapodással a tervezett hulladékhasznosító üzem megvalósításához szükséges előkészültek elindulhatóak, a szükséges hatósági egyeztetések lefolytathatóak és az engedélyezési folyamatok megindíthatóak, illetve az ehhez szükséges rendezési tervi munkafolyamatok megkezdhetőek.

A Gazdasági és Városfejlesztési Bizottság az előterjesztést a 2016. június 23-i ülésén megtárgyalta, a 34/2016. (IV.24.) számú határozatával elfogadta, és a Képviselő-testületnek elfogadásra javasolja.

Kérem a T. Képviselő-testületet, hogy az előterjesztést tárgyalja meg és fogadja el az alábbi határozati javaslatot:

**Határozati javaslat:**

Zalaszentgrót Városi Önkormányzat Képviselő-testülete az előterjesztés 1. mellékletét képező, a DP Hungary Holding Zrt. (1062 Budapest VI. ker. Aradi utca 8-10 III em. C ajtó) társasággal a komplex hulladékkezelő projekt megvalósítása érdekében kötendő együttműködési megállapodást elfogadja és jóváhagyja.

Zalaszentgrót Városi Önkormányzat Képviselő-testülete felhatalmazza Baracskai József polgármestert az együttműködési megállapodás aláírására és a tervezett hulladékkezelő és hasznosító üzem kialakításához szükséges további egyeztetések lefolytatására és intézkedések megtételére.

**Határidő:** 2016. december 31.

**Felelős:** Baracskai József polgármester

Zalaszentgrót, 2016. június 15.

|  |  |
| --- | --- |
|  | ***Baracskai József***  ***polgármester*** |
| A határozati javaslat a törvényességi előírásnak megfelel. | *Dr. Simon Beáta*  *jegyző* |

1. **melléklet**

**EGYÜTTMŰKÖDÉSI MEGÁLLAPODÁS**

**Amely létrejött egyrészről**

|  |  |
| --- | --- |
| **Önkormányzat elnevezése:** | **Zalaszentgrót Város Önkormányzata** |
| Székhelye: | 8790 Zalaszentgrót, Dózsa Gy. u. 1. |
| Képviselője: | Baracskai József polgármester |
| Adószáma: | 15734398-2-20 |

mint **Önkormányzat** (továbbiakban Önkormányzat), másrészről

|  |  |
| --- | --- |
| **Cégnév:** | **DP Hungary Holding Zrt.** |
| Székhely: | 1062 Budapest VI. ker. Aradi utca 8-10 III em. C ajtó |
| Képviselő: | *Lőrincz Balázs és Galambos Tibor igazgatósági tag* |
| Cégjegyzékszáma: | 01-10-048855 |
| Adószáma: | 25567285-2-42 |

mint **Beruházó** (továbbiakban Beruházó) között az alulírott helyen és napon az alábbi feltételek mellett:

**I.**

**Előzmények**

**I.1.** Felek rögzítik, hogy a Beruházó az Európai Parlament és a Tanács 2008/98/EK irányelve (figyelemmel a 2009/30/EK irányelv előírásaira) és a hulladékról szóló 2012. évi CLXXXV. törvény által a hulladék-gazdálkodókra, az állami szervekre és a helyi önkormányzatokra rótt kötelezettségek jobb teljesítése érdekében kommunális hulladék kezelésére és feldolgozására alkalmas komplex, környezetvédelmi, hulladékgazdálkodási és zöld-energetikai beruházást (továbbiakban Beruházás) kíván megvalósítani Zala Megye területén.

**I.2.** A Beruházó a Beruházással az Országos Hulladékgazdálkodási Közszolgáltatási Terv, illetőleg a mindenkori szabályozás célkitűzéseivel összhangban kívánja a települési hulladék kezelését és hasznosítását megoldani annak válogatásával, újra használatra történő előkészítésével és energetikai hasznosításával a legkorszerűbb depolimerizációs és biomassza-gázosító technológiák felhasználásával.

**I.3.** Felek rögzítik, hogy a Beruházó és az Önkormányzat a Beruházás megvalósításának előkészítése körében egymással tárgyalásokat folytattak és folytatnak, amelynek során a Felek kölcsönösen kifejezték a Beruházással kapcsolatos együttműködési szándékukat, amelynek részletszabályait a jelen megállapodásban határozzák meg.

**II.**

**A Beruházás feltételeinek biztosítása**

**II. 1. A Beruházó feladatai:**

**II.1.1. Projekttársaság létrehozása:**

A Beruházó a Beruházást az erre a célra alapítandó gazdasági társaság (továbbiakban Projekttársaság) keretében kívánja megvalósítani.

A Projekttársaság az alábbiak szerint kerül megalapításra:

* a Projekttársaság alapítója: Beruházó
* a Projekttársaság alapításának időpontja: a jelen megállapodás aláírásától számított 60 nap;
* a Projekttársaság formája: zártkörűen működő részvénytársaság;
* a Projekttársaság elnevezése: ZKH Zalaszentgrót és Térsége Komplex Hulladékhasznosító Zártkörűen Működő Részvénytársaság;
* a Projekttársaság székhelye: ...........................................;
* a Projekttársaság alaptőkéje 5.000.000 Ft, azaz Ötmillió forint;

**II.1.2. Tervezés, engedélyeztetés:**

A Beruházás megvalósításához szükséges tervek elkészíttetése, az engedélyezési eljárások lefolytatása és a szükséges engedélyek beszerzése a Projekttársaság feladata.

**II.1.3. Finanszírozás:**

A beruházás megvalósításához szükséges finanszírozás megszervezése a Beruházó, felhasználása a Projekttársaság feladata.

**II.1.4. Technológia biztosítása:**

A Beruházás megvalósításához szükséges technológiák beszerzése a Projekttársaság feladata.

**II.1.5. A Beruházás üzemeltetése:**

A Beruházás üzembe helyezése, próbaüzem lebonyolítása, majd azt követően üzemeltetése a Projekttársaság feladata.

**II.1.6. A Beruházás költségeinek viselése:**

A Beruházás megvalósítása költségeit a Beruházó viseli.

**II.2. Az Önkormányzat feladatai:**

**II.2.1. A Beruházás helyszínének biztosítása:**

Az Önkormányzat vállalja a beruházás helyszínének tervezett Zalaszentgrót 010032/22 hrsz. alatt felvett ingatlan (továbbiakban Ingatlan) földhasználati jogának a Polgári Törvénykönyvről szóló 2013. évi V. törvény 5:19. §-a szerinti biztosítását a földhasználati jog alapítására vonatkozó szerződés megkötésével, ami alapján az Ingatlan területét az önkormányzat külön megállapodással ellenérték fejében használatába adja a Beruházás során létrehozott mű fennálltának idejére a Projekttársaság részére.

**II.2.2.** Az Önkormányzat – a Beruházó ilyen irányú igényének írásbeli jelzését követően közreműködik a Beruházó által biztosított beépítési terv alapján az Ingatlan tekintetében az alábbi feltételek biztosításához:

* ingatlan mezőgazdasági termelés alól való kivonása;
* beépíthetősége: legalább 15.000 m² biztosításával;
* szabályozási terv szerinti besorolás megváltoztatása ipari kereskedelmi övezet lehatárolással.

Szerződő felek megállapodnak abban, hogy a beruházás megvalósításának jelen pontban foglaltak végrehajtása során felmerülő költségek finanszírozásáról esetenként állapodnak meg.

**II.2.3. A Beruházás megvalósításához szükséges határozatok meghozatala, nyilatkozatok és intézkedések megtétele:**

Az Önkormányzat vállalja, hogy meghoz és megtesz minden, a Beruházás megvalósításához, üzembe helyezéséhez és üzemeltetéséhez szükséges jogszerű határozatot, nyilatkozatot és intézkedést az arra irányuló igény jelzésétől számított 15 napon belül.

**III. Egyéb:**

**III.1.** Beruházó vállalja a nemzeti vagyonról szóló 2011. évi CXCVI. törvény 3.§ (1) bekezdés 1. pontja szerinti átláthatósági kritériumok teljesülésének igazolását.

**III.2.** A jelen együttműködési megállapodás módosítása, továbbá a megállapodás alapján történő szerződések megkötése, módosítása érvényesen kizárólag írásban történhet, ideértve a Feleknek az írásbeliség követelményétől való eltérést engedő esetleges megállapodását is.

Felek az alábbi kapcsolattartókat jelölik ki:

|  |  |
| --- | --- |
| **Önkormányzat részéről** | **Beruházó részéről** |
| **-Név: Halászné Dukai Ágota** | **-Név: *Tállai Norbert*** |
| **-Telefon:+36/83/562-986, +36/30/482-2811** | **-Telefon: +36 70 779 50 10** |
| **-Email: titkarsag@zalaszentgrot.hu**  **dukai.agota@zalaszentgrot.hu** | **-Email:** [tn@gte-international.com](mailto:tn@gte-international.com) |

Amennyiben a felek nevében a szerződés teljesítése során érvényes jognyilatkozatot tevő képviselők személyében változás állna be, arról a Szerződő felek 5 munkanapon belül kötelesek egymást írásban (postai úton vagy elektronikus levélben) értesíteni. A jognyilatkozatot tevő képviselők személyében beálló változás nem minősül szerződésmódosításnak

**III.3.** Felek az azonosításukhoz szükséges eredeti dokumentumok (hiteles cégkivonat), valamint a nevükben és képviseletükben a jelen megállapodást aláíró képviselőik képviseleti és aláírási jogosultságát igazoló dokumentumok (aláírási címpéldány) 1-1 eredeti (hitelesített) példányát a jelen megállapodás első példányához csatolják. Az eredeti példányokat Felek a továbbiakban a Zalaszentgróti Közös Önkormányzati Hivatala őrzésébe adják.

**III.4.** Felek kijelentik, hogy az együttműködési megállapodással összefüggő minden lényeges információt egymás rendelkezésére bocsátották.

**III.5.** Felek kötelezik magukat, hogy a jelen együttműködési megállapodásban meghatározott feladataik teljesítése, ellátása során a tudomásukra jutott információt, adatot, dokumentumot időbeli korlátozás nélkül bizalmasan, üzleti titokként kezelik, és azokat kizárólag a jelen szerződés teljesítése körében használhatják fel. Felek ezen kötelezettségének megszegése esetén teljes kártérítési felelősséggel tartoznak. Felek jelen pont szerinti kötelezettségéről kötelesek alkalmazottaikat, megbízottjaikat is tájékoztatni. Az ennek elmulasztásából eredő károkért a mulasztó fél felelősséggel tartozik. A titoktartási kötelezettség megsértése súlyos szerződésszegésnek minősül.

**III. 6.** A jelen megállapodást Zalaszentgrót Város Önkormányzat Képviselő-testülete a /2016. (VI. 30.) számú határozattal jóváhagyta és feljogosította Zalaszentgrót Város Önkormányzat Polgármesterét jelen szerződés aláírására.

**III. 7.** Szerződő felek a közöttük jelen megállapodással összefüggésben felmerülő vitás kérdések rendezését elsősorban békés úton, bírói út igénybevétele nélkül igyekeznek rendezni, amennyiben ez nem lehetséges, kikötik a hatáskörrel rendelkező Zalaegerszegi Járásbíróság, illetve Zalaegerszegi Törvényszék illetékességét.

**III. 8.** Jelen megállapodásban nem szabályozott kérdésekben a Polgári Törvénykönyvről szóló 2013. évi V. törvény, valamint az egyéb vonatkozó jogszabályok rendelkezései az irányadók.

Alulírott szerződő felek jelen együttműködési megállapodást, mint akaratukkal mindenben megegyezőt, jóváhagyólag írták alá.

Kelt: Zalaszentgrót, 2016.

|  |  |
| --- | --- |
| *………………………………*  **Zalaszentgrót Város Önkormányzata**  *képviseletében*  ***Baracskai József***  *polgármester*  *P. H.* | *………………………………*  **DP Hungary Holding Zrt. „b.a.”**  *képviseletében*  ***Lőrincz Balázs és Galambos Tibor***  *igazgatósági tagok*  *P. H.* |

